Lisbeth Bech-Nielsen (SF), 2022-09-28:
Det her er det tredje lovforslag i rækken, der kredser om det samme emne, nemlig den vinterpakke, som vi er en bred vifte af partier der har lavet her for nylig.
Det her forslag handler jo om nedsættelse af den almindelige elafgift, forhøjelse af børne- og ungeydelsen, fremrykning af forhøjelse af aldersopsparingens lave loft, udvidelse af perioden for aldersopsparingens høje loft og indførelse af skattepligt på udbytter til udenlandske stater og deres institutioner, som det hedder.
I forhold til det politiske, som jeg også sagde noget om, da jeg var på talerstolen ved det forrige lovforslag, handler det grundlæggende set om, hvordan vi bedst muligt kan hjælpe hinanden som borgere og virksomheder igennem den krise, som der jo er lige nu, og som er forårsaget af inflation og meget voldsomme prisstigninger.
Vi havde fra SF's side gerne ønsket, at vi var gået længere i den her aftale, altså at vi havde givet en økonomisk håndsrækning til nogle af dem, der bliver rigtig hårdt ramt lige nu.
Det er både folk med meget lave indkomster, som ikke har den økonomiske buffer til at stå imod med, når mælk, æg og smør bliver så meget dyrere, og som kan mærke prisstigningerne ved at tænde for radiatoren, men det er jo også folk med egentlig meget almindelige indkomster, som bliver voldsomt ramt, hvis de f.eks. fyrer med gas eller træpiller, og oven i det kommer der også rentestigninger for dem, der har variable huslån.
Så det er rigtig trange tider for mange, og vi havde gerne set en økonomisk håndsrækning til nogle af dem, der bliver rigtig hårdt ramt.
Vi var egentlig også indstillede på at følge det forslag, som Venstre havde omkring en sænkelse af elafgiften, men som jeg sagde før, skal vi også være ærlige om omfanget af det.
Fra SF's side synes vi slet ikke, vi er færdige.
Vi har brug for at hjælpe dem, som simpelt hen har fået slået bunden ud af deres økonomi.
Problemet her – og det synes jeg egentlig jeg hører både fra højre og venstre side af salen – er jo ikke mangel på penge til de ting, vi gerne vil.
Det er mere, hvordan vi kan gøre det uden at puste til den inflation, for sker det, er vi jo lige vidt.
Så er der også ideologiske forskelle, som vi hører det her fra talerstolen, i forhold til hvordan vi som forskellige partier vil hjælpe, og så der er nogle, der synes, at man slet ikke skal gøre noget.
Det var jo også det, som Ursula von der Leyen var inde på, da hun som europakommissionsformand for nylig sagde, at man bør beskatte den overnormale profit, som nogle tjener i øjeblikket.
Præsident Biden i USA har været inde på det samme, og vi hører det fra IMF og fra OECD – det er ikke et eller andet synspunkt, som vi socialister alene står for – det er et meget, meget bredt anerkendt princip, for det er jo selvfølgelig udtryk for en markedsfejl, når nogle har en position, hvor de kan tjene så voldsomt mange flere penge end i en normal situation, og det bør man selvfølgelig beskatte.
I SF mener vi jo, at det skal være et bredt gældende princip, men vi har specifikt også sagt, at vi selvfølgelig synes, at det bør gøre sig gældende for shippingområdet eller for rederibranchen mere præcist, fordi vi jo dér ser så voldsomme prisstigninger lige nu, som så bliver ført over på virksomheder, der sender regningen videre til forbrugerne.
Det håber vi kommer til at ændre sig.